**Newtownards** (iiriksi *Baile Nua na hArda*, ulsterinskotiksi Newton, Newtonairds) on kaupunki Pohjois-Irlannin itäosassa Strangford Lough -järven pohjoiskärjessä Downin kreivikunnassa.

Historia
--------

Pyhä Finian perusti vuonna 540 luostarin noin 1,5 kilometriä koilliseen nykyisen Newtownardsin keskustasta. Vuonna 1226 normannit perustivat sen ympärille kaupungin nimeltä Nove Ville de Blathewyc. Vuonna 1244 paikalle perustettiin dominikaaninen luostari; molemmat luostarit lakkautettiin vuonna 1542 samaan aikaan kuin muutkin luostarit muualla Englannissa, Skotlannissa ja Irlannissa. 1600-luvun alkupuolella maat päätyivät skotlantilainen Hugh Montgomeryn haltuun, joka laajensi kaupunkia, jonne saapui skotlantilaisia uudisasukkaita etenkin Ayristä ja Irvinestä. Irlannin kapinassa 1798 kapinalliset miehittivät Newtownardsia ja lähialueita lyhyen aikaa. 1800-luvulla Newtownards kasvoi: kaupungin eteläpuolisia soita raivattiin, ja rautatie yhdisti kaupungin Belfastiin, josta sen talous tuli yhä riippuvaisemmaksi. 

Pohjois-Irlannin levottomuuksien aikaan 5. heinäkuuta 1993 Newtownardsin keskustassa räjähti Väliaikaisen IRA:n autopommi. Räjähdyksessä loukkaantui seitsemäntoista ihmistä, mukaan lukien viisi poliisia, ja se tuhosi viereisen pubin kokonaan.

17. heinäkuuta 2021 Newtownardsin lähellä Ballywatticockin townlandissa mitattiin Pohjois-Irlannin korkein koskaan mitattu lämpötila, 31,2 celsiusastetta. Aiempi lämpöennätys 30,8 astetta oli mitattu kahdesti, vuosina 1976 ja 1983.

Väestö
------

Vuoden 2011 väestönlaskennassa Newtownardsissa oli 28 050 asukasta. Heistä 79,35 prosenttia oli protestantteja ja 8,32 prosenttia katolisia. 76,37 prosenttia identifioitui briteiksi, 31,39 prosenttia pohjoisirlantilaisiksi ja 4,86 prosenttia irlantilaisiksi. Ulsterinskottia osasi puhua 11,05 prosenttia, iiriä puolestaan 2,26 prosenttia.

Rakennukset
-----------

Scrabo Tower.
Newtownardsin viereisellä Scrabo Hill -mäellä sijaitsee Scrabo Tower -niminen 41 metriä korkea skotlantilaistyylinen torni, joka rakennettiin vuosina 1857–1859 ratsuväkikomentaja Charles Vanen, Londonderryn 3:nnen markiisin muistoksi.

Lähteet
-------

1. 1 2  Census 2011 Population Statistics for Newtownards Settlement Northern ireland Statistics and Research Agency. Viitattu 22. elokuuta 2021. (englanniksi)
2. ↑  Mark Thompson: Newtownards Priory - one of the great Ulster-Scots churches *Bloggin fae the 'Burn: Ulster-Scots thoughts*.  2. helmikuuta 2009. Viitattu 22. elokuuta 2021. (englanniksi)
3. ↑  Jonathan Bardon: *The Plantation of Ulster*. Gill & Macmillan, 2012. ISBN 978-0717154470. (englanniksi)
4. ↑  A. T. Q. Stewart: *The Summer Soldiers: The 1798 Rebellion in Antrim and Down*. Blackstaff Press, 1995. ISBN 9780856405587. (englanniksi)
5. ↑  A Chronology of the Conflict - 1993 *CAIN Archive - Conflict and Politics in Northern Ireland*. Ulsterin yliopisto.  "The Irish Republican Army (IRA) exploded a bomb, estimated at 1,500 pounds, in the centre of Newtownards, County Down." Viitattu 22. elokuuta 2021. (englanniksi)
6. ↑  IRA car bomb injures 17 *The Journal Times*.  "An IRA bomb exploded Monday near Belfast, damaging about 20 businesses and injuring 17 people, including five police officers." Viitattu 22. elokuuta 2021. (englanniksi)
7. ↑  Geoff Maskell: Hottest NI day ever as temperatures soar above 30C BBC. Viitattu 22. elokuuta 2021. (englanniksi)
8. ↑  Scrabo Country Park *Discover Northern Ireland*. Tourism Northern Ireland. Viitattu 22. elokuuta 2021. (englanniksi)